钦定古今图书集成/明伦汇编/官常典/第755卷 > 徐石麒
## 钦定古今图书集成/明伦汇编/官常典/第755卷 > 徐石麒

按《明外史》本传：“石麒，字宝摩，嘉兴人。天启二年进士。
授工部营缮主事，筦节慎库。魏忠贤兼领惜薪司，所
需银钱悉从库发，石麒每持故事格之，忠贤屡使其
党噪于庭，不为动。会御史黄尊素坐忤忠贤，下诏狱，
石麒以座主故为尽力，忠贤益怒，遂执新城侯王昇
子下狱，令诬贿石麒，捕系其家人，勒完赃而削其籍。”
忠贤败，事乃白。崇祯三年，起南京礼部主事，迁考功
郎中。八年佐尚书郑三俊京察，澄汰至公。历尚宝卿、
应天府丞。民苦佥报，马户率破家。石麒更为召募，困
遂解。十一年春入贺。时三俊为刑部尚书，下狱，词臣
黄道周、黄景昉于讲筵救之，帝意未释。石麒言：“三俊
历事四朝，官至尚书，炊烟屡绝。下狱”之日，猾胥酌酒
相庆，谓朋谋欺罔，臣敢剖心以明之。帝得疏心动，然
犹严旨诘责之。越数日，三俊竟获释。石麒官南京十
馀年，始入为左通政。十三年五月召对，陈边计甚悉。
中言：“陛下骤增兵饷至一千五百万，而兵又衰弱。乞
日讲生聚教训之方，俾元气充足，即灭贼有馀。”帝颔
之。累迁光禄卿、通政使，擢刑部右侍郎。会推阁臣，石
麒与焉。帝召对便殿，独不赴。帝疑吏部尚书李日宣
有私，并与推房可壮等三人执下吏，人以石麒为知
几。亡何，帝恶刑官轻拟日宣等狱，夺左侍郎惠世扬
职，贬石麒二秩，代掌部事。石麒请留世扬，赐己归，不
允。旋进左，仍署部事。陈新甲下狱，给事中廖国遴、杨
枝起、光时亨、倪仁祯倡议必杀之。已，又为营救于石
麒，大学士周延儒以下亦多救之。石麒持之坚，卒论
死。新甲既死，张若麒亦当诛，多奥援，司官不敢决，石
麒急按之，论如法。时有清狱之诏，石麒先上情法不
合者数十人，多获减免。寻擢本部尚书。中官刘元斌
以纵军淫掠，诛其党王裕民，坐欺隐不举下狱。帝欲
杀之。初令三法司同鞫，后专付刑部。石麒议令戍烟
瘴。奏成，署院寺名以进，都御史刘宗周等不知也。帝
怒其失出，先召诘，宗周对曰：“此狱非臣谳，不敢妄奏。”
帝益怒。宗周徐曰：“臣虽不与闻，然阅谳词，已曲尽情
事。”帝乃霁颜曰：“此奴钱神有灵，医百足之虫，至死不
僵。”宗周曰：“刑官所执者法耳。法如是，止石麒非私裕
民也。”帝曰：“此奴欺罔实甚，卿等不知耳。”宗周曰：“内廷
隐微之奸，非臣等所知。”乃令石麒改《谳词》，竟弃之市。
顷之，宗周以救姜埰、熊开元获严谴，佥都御史金光
辰救之，夺职。石麒两疏请留，不纳。埰、开元既下诏狱，
移刑部定罪。石麒据原词，拟开元赎徒，埰谪戍，不复
鞫讯。帝怒，责对状。石麒援故事对，且引罪归己，乞宥
司官。帝怒不解，除司官三人名，石麒落职闲住。吏部
尚书郑三俊等公疏乞留，不许。福王监国南京，召拜
右都御史，未任，改吏部尚书。再疏力辞，举三俊自代，
不允。入朝，奏陈省庶官、慎破格、《行久任》《重名器》、严起
废、《明保举》《交堂帘》七事，褒纳之。时当考选，与都御史
刘宗周、矢公甄别，拟庄元辰等十三人为科道。马士
英庇其私人，更易殆半。御史黄耳鼎、给事中陆朗有
物议，石麒以年例出之。朗急贿奄人，内传留用。石麒
愤发朗通内之罪。朗恚，疏诋石麒，石麒遂称疾乞休。
无何，耳鼎亦两疏劾石麒：“一言尝劾吴昌时，代为报
复；一言枉杀陈新甲，致败款局。”石麒益愤，历叙昔年
和议始末及新甲欺罔隐情，因力请罢斥，卒引去。石
麒刚方清介，值权奸用事，郁郁不得志。士英挟定策
功，将图封，石麒议格之。中贵田成辈纳贿请嘱，石麒
皆拒不应，且疏劾。由是内外皆怨，构之去。去后，以登
极恩，加太子太保。明年，南都亡，石麒移居城外。及郡
城将破，石麒曰：“吾大臣也；城亡与亡，岂宜苟活！”复入
居城中，以闰六月二十六日朝服自缢死，年六十有
八。